SPAR Kirkwood Wildsfees > Blog > 2018 > Artists > Winter-wonderwêreld vir kinders van enige ouderdom by die 2018 Wildsfees
Kersvader kom Kirkwood toe as deel van die stampvol program vol wilde, opwindende belewenisse en aktiwiteite vir kinders tydens die jaarlikse SPAR Kirkwood Wildsfees.
“Die Wildsfees is een van die min feeste in Suid-Afrika wat voorsiening vir die hele gesin maak. Hierdie jaar bring ons selfs Kersvader en sy elfies na die SPAR Kirkwood Wildsfees,” sê Jenni Honsbein, feesdirekteur.
“Vir die ‘Born to be Wilds’ is daar spesiale belewenisse, soos Kersvader se geheime winterwerkwinkel vir kinders, Wilde Weste ponieritte, trapkarre, verfbal en die kans om al jou gunsteling strokiesprentkarakters te ontmoet,”sê sy.
Die toegangsfooi na Kersvader se geheime winterwerkwinkel vir kinders en dié wat jonk van gees is, is R10. ’n Gratis kolwyntjie en ’n gemmerbroodmannetjie, gebak van ’n resep wat meer as 100 jaar gelede uit Duitsland gebring is, is by die fooi ingesluit.
Kersvader en sy besige elfies sal in hul werkswinkel wees. Om by hulle uit te kom, sal kinders van enige ouderdom deur die towerkas moet loop en daarna die sneeutonnel na Kersvader se werkswinkel volg.
Hier sal die kinders hul eie gemmerbeskuitjies, spesiaal gebak met ’n geheime tradisionele resep, kan versier.
Buitelugpret vir die kinders sluit Wilde Weste ponieritte teen R20 per persoon per rit in.
Die kinders moet nie meer as 60 kg weeg nie om op die ponies Zeus, Lightning, Cinnamon en Just Jane te kan ry.
Daar word ook ’n stampvol program vir kinders in die Coca-Cola Pretsone aangebied. Dit sluit in ritmiese gimnastiekvertonings, aangebied deur Psyko Souljahz Kids, ’n klimtol-kompetisie, die Coca-Cola sokker-uitdaging, ’n speletjiesprogram vir kinders, aangebied deur die grapjas Roland Gaspar, dromspel-demonstrasies en -werkswinkels, asook balwiggelary-demonstrasies en –werkswinkels.
Die jonger geslag én die wat jonk van gees is, kan ook hul gunsteling strokiesprentkarakters ontmoet en/of foto’s van hulle laat neem by dié karakters wat op verskillende tye in die Coca-Cola Pretsone en in die Vodacom Amfiteater sal verskyn.
Die karakters wat die naweek in die Sondagsriviervallei sal wees, sluit in Lollos & Lettie, The Four Paw Patrollers Marshall, Skye, Everest en Chase, Olaf, Barney en Vriende, Minnie en Mickey Mouse, Dora the Explorer, en die Three Minions.
Lollos & Lettie sal ook een van die hoofitems op die Adventure Province-hoofverhoog lewer om dié gewilde televisieprogram se tiende bestaansjaar te vier.
Opkomende sjefs kry weer die geleentheid om Saterdag aan die kolwyntjie versierkompetisie by die ATKV se ‘Koek op die Stoep” uitstalling deel te neem. Verskillende pryse is te wen, onder meer SPAR-koopbewyse.
Previous Post: « Keur van top-kunstenaars op grootste Oos-Kaap-verhoog maak die 2018 Wildsfees nóg wonderliker
Next Post: Winter extravaganza for kids of all ages at Wildsfees 2018 »